khistorydata/jeongjo-sjw-relations huggingface dataset:
정조 6년
平安監司徐浩修敎書。王若曰。周家重屛翰之才。誰膺旬宣之責。虞庭循岳牧之擧。庸撤九卿之班。肆寡人特簡之心。畀卿父曾莅之任。眄彼關西一域。實是我東重藩。地稱川蜀之饒。蓋子女玉帛之咸聚。境接遼薊之野。亦兵甲弓馬之最强。冠蓋交織於鴨江。供億難繼。貨具爭湊於燕市。奸弊愈滋。矧今屢年凋瘵之餘。政急一路鎭撫之道。倉庾錢穀。每多擁虛簿之歎。樓櫓城壕。孰講詰戎政之策。煙塵不警。關塞之節制漸疎。風水爲災。蔀屋之困悴益甚。非威重難以彈壓。惟恬約可能澄淸。惟卿。賢卿佳兒。古家遺範。令質端凝。器識綜練。允矣。愷悌藎臣。文華敏暢。志操公平。所貴儒素樣子。處內閣而掌邦禮。規矱自有於律身。歷外藩而釐沁都。盤錯可別其利器。肆先朝眷遇冞篤。逮今日倚毗亦深。氷蘗自持。堪比趙淸獻隨琴鶴之操。經濟實籍。豈借冠萊公壯鎖鑰之才。朝著乏協輔之人。豈欲使卿遠出。邊塞畀撫綏之責。莫如得君雅望。玆授卿以平安道觀察使兼兵馬水軍節度使都巡察使管餉使平壤府尹。卿其克恢乃猷。毋替予訓。想阜民裕國之術。庶弛丙枕之憂。顧察謠化俗之方。應繼乃父之績。考課毋憚於大吏。公法莫撓。徭役必蠲於疲氓。惠政宜究。儒業徒尙於閭里。易致習俗之浮靡。武力不競於邊疆。毋忽技藝之奬勸。自餘裁稟。厥有典常。於戲。出自嘗藥之班。應多戀北闕之念。勖以攬轡之志。庶效鎭西陲之方。卿其往哉。吾且召矣。故玆敎示。想宜知悉。
정조 6년
壬寅二月初六日辰時。上御誠正閣。左副承旨與原任直提學入侍時。原任直提學鄭民始。左副承旨金宇鎭。記事官李祖承。記注官金健修金鳳顯。以次進伏訖。上曰。卿來自南漢。城堞頹圮處。果何如耶。民始曰。頹圮處多至八百餘堞。而雖以未頹處言之。亦不完固。極甚疎虞。若於修補時。則不可不盡毁改築矣。上曰。體城則果無執頉處耶。民始曰。然矣。上曰。改築之役甚巨。其將何以區處耶。民始曰。前年之役。已用屢萬餘金。而今又改築。則容入之物。亦不下此數。保障重地。雖不得不修。而國家經費。亦不可不念。故已自臣營。略有所拮据者矣。上曰。吏判牌去來。連爲催促。賤臣承命出。仍命退。諸臣以次退出。
정조 6년
壬寅二月初六日酉時。上御誠正閣。同副承旨入侍時。同副承旨黃昇源。記事官李祖承。記注官金健修金鳳顯。以次進伏訖。上命書傳敎曰。禁府有開坐之命。而判堂本職未肅拜。判義禁李命植許遞。政官待開門牌招開政。以在京無故人差出。屢勤飭敎。又承疏批。一味在外。無意行公。知義禁趙㻐從重推考。申飭上來。書訖。命退。承史以次退出。
정조 6년
行都承旨嚴璹。行左承旨徐有大。右承旨徐有防。左副承旨金宇鎭。右副承旨鄭志儉。同副承旨黃昇源。注書趙興鎭藥院直李祖承仕直。事變假注書李顯道仕。
정조 6년
徐有防啓曰。行吏曹判書李命植。參判金文淳牌不進推考傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。
정조 6년
徐有防啓曰。明日抄啓文臣試講時。何承旨進去乎。敢稟。傳曰。右承旨進去。
정조 6년
徐有防啓曰。文廟釋菜。淸齋只隔一日。新除授大司成趙尙鎭。卽爲牌招察任。何如。傳曰。允。
정조 6년
以大司成趙尙鎭牌不進罷職傳旨。傳于徐有防曰。只推。
정조 6년
徐有防啓曰。大司成趙尙鎭旣有只推之命。更爲牌招。何如。傳曰。允。
정조 6년
以十一日。輪對。取稟。傳于徐有防曰。爲之。
정조 6년
徐有防啓曰。吏曹判書李命植上疏到院。而以國忌正日。攙已退却矣。判書及參判金文淳再牌不進推考傳旨。今方捧入。而開政命下之後。如是違牌。不卽擧行。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 6년
有政。吏批。判書李命植牌招不進。參判金文淳進。參議未差。右承旨徐有防進。啓曰。判書李命植牌招不進。參議未差。小臣獨政未安。何以爲之。敢稟。傳曰。仍爲之。以具善復爲判義禁。任玉爲工曹正郞。李之英爲弘陵令。金泓哲爲典籍。李顯模爲南學敎授。鄭民始爲內醫提調。禮曹判書金魯鎭。刑曹判書徐有隣。知春秋金魯鎭。同經筵徐有隣。奉常提調徐有隣。司宰提調金魯鎭。以上仍任事。承傳。
정조 6년
兵批。判書鄭好仁病。參判徐有寧病。參議趙鼎鎭病。參知柳誼入直進。同副承旨黃昇源進。副司直金鍾秀。副司果李顯默洪仁浩李魯春。以上單付。
정조 6년
黃昇源啓曰。守禦使鄭民始時無職名。令該曹口傳付軍職。何如。傳曰。允。
정조 6년
兵曹口傳政事。副司直鄭民始申應顯。
정조 6년
傳于鄭志儉曰。同副承旨入侍。
정조 6년
徐有大。以訓鍊都監言啓曰。傳曰。此非該曹所干之事。垈是宮垈。圃是內圃。而況卿方帶濬堂。且管宮役。招致洪哥及明禮。於義宮任。詳査委折。出意見從長論理稟處。要之還推朴漢之物。移給洪德之孫。似甚無妨。而朝家不但未詳本事之裏面而已。宮垈代土區處一款。亦爲考奏可也事。命下矣。洪哥及明禮宮於義宮宮任故朴哥妻金召史。招致一處査問。則洪重仁所供內。鵲山及館洞基址賜給文書。似在於於義宮與戶曹。而矣身處。元無文跡。只有代代傳說。明白無疑。且甲申年矣兄重福上言中。已盡本事。至蒙恩敎。可以洞悉云。明禮宮書員朴受敬所供內館洞基址。自戶曹買給代土於洪重福。而重福旣屬本宮。朔給其料。故代土文記。自戶曹移送本宮。至今封置。而當初朔給宮料來歷。本無文跡。未知創自何年云。於義宮書員田有福所供內。本宮田案中。果有館洞田三負六束。空垈八十三間。各種菜物逐日供上懸錄。而不知何年。移送明禮宮云。又有往十里水芹畓二斗落。藍田二日耕。捉蟹川等處。而每年收稅錢十兩矣。甲申年作者朴哥。稅納不勤。欲爲改差。則朴哥稱以洪德之孫致有上言。仍定作者。至今遵行。而本宮自其時。始知洪德耕作之地。元無洪德處賜給文書及朴哥處移給文跡。實無可考處云。朴哥妻金召史所供內。於義宮所屬往十里水芹畓二斗落。藍田二日耕。捉蟹等處。女矣身果爲耕食。而雖無可據文跡。自女矣身夫祖先傳來矣。甲申年。崔哥漢圖奪作者。故女矣身以洪德之孫上言。至蒙得決之恩。無弊耕食。而已納供矣。以各人等所供觀之。大抵其矣等所爭往十里水芹畓與藍田。始自洪德耕食。而洪德夫驛吏唜龍移來東村之時。使朴哥起耕收稅。唜龍之子與孫早死。未能相繼推尋。朴哥子孫。仍爲耕食矣。甲申年分。自於義宮奪給崔哥。故朴哥。以洪德之外孫上言。其時本宮次知內官拿推田畓。還給朴哥。洪德之眞孫。始知本事。欲爲還推。屢次起訟。每以無別白文跡見退。至於上言之境云。而取考於義宮田案。則往十里水芹畓藍田。載錄收稅。而無田畓直懸名者。無路覈實。考籍於京兆。洪重仁五代祖唜龍。來歷分明。朴哥雖稱洪德之外孫。朴哥帳籍。元無外祖唜龍之名字。以此論之。則似非洪德之外孫。設令果爲外孫。洪德之眞孫。到今還推。則揆以訟理。決給洪哥。事理當然。分付楊州牧。依田案所載尺量。推給代土一款。甲申年洪重仁之兄重福上言後。因傳敎。其時戶曹判書陳達。給賈六百兩。買田代給。本文記在於明禮宮。自本宮以基直名。朔給料布於洪重仁處的實。緣由敢啓。傳曰。知道。推給洪哥。眞所謂還本主。分付地方官。尺量後卽爲出給。此後爲洪哥者。子子孫孫。永永作主。無或如前橫奪。而以此草記批答。謄置渠家。則可敵百張明文。竝以此意。厥漢處分付代土一款。向聞領府事筵奏。已知朝家之劃給。此則待該曹新判堂上來。取考諸宮房文書。從長決處後。使之草記。可也。
정조 6년
黃昇源。以義禁府言啓曰。陰城前縣監呂龜周拿囚之意。敢啓。傳曰。知道。
정조 6년
禁府啓目。咸鏡前中軍朴順陽原情云云。問目內辭意。反覆嚴詰。則其所納供。半吐半呑。不爲直陳。究厥情狀。誠極痛駭。所當請刑是白乎矣。曾經宣傳官勿謂請刑。旣有先朝受敎。上裁。何如。判付啓。設心做事。俱是常情之外。此等之人。不可尋常。從重勘律爲良如敎。
정조 6년
行都承旨嚴璹藥院直。行左承旨徐有大坐。右承旨徐有防坐。左副承旨金宇鎭坐直。右副承旨鄭志儉坐直。同副承旨黃昇源坐。注書趙興鎭病李祖承仕直。假注書李顯道藥院直。事變假注書李太亨仕。
정조 6년
注書趙興鎭病。代以李顯道爲假注書。事變假注書李顯道陞附。代以李太亨爲事變假注書。
정조 6년
傳于金宇鎭曰。試官與講員入侍。
정조 6년
傳于徐有防曰。今日享所執事。全不擇差。該色郞廳。從重推考。
정조 6년
傳于黃昇源曰。同副承旨馳詣受香諸處。摘奸以來。
정조 6년
鄭志儉。以禮曹言啓曰。順陵陵上。長陵陵上石物塗炭有頉處。今二月十七日修改事。啓下矣。兩陵相距不遠。本曹堂上郞廳依例兼進。以除廚傳之弊。何如。傳曰。允。
정조 6년
又以禮曹言啓曰。敬陵崇陵順懷墓愍懷墓。紅箭門有頉處。今二月二十三日修改事。啓下矣。本曹郞廳各一員。當爲分進。而敬陵順懷墓。同奉一局之內。郞廳一員兼進。愍懷墓則與獻陵相距不遠。獻陵陵上石物塗灰修改進去郞廳。兼進崇陵。則與徽陵同奉一之內。徽陵陵上石物塗灰進去郞廳。依例兼進。以除廚傳之弊。何如。傳曰。允。
정조 6년
黃昇源。以兵曹言啓曰。僉知中樞府事李慶遇老病在鄕。末由上來。呈狀乞遞。西樞雖是閑局。不可一任其虛帶。改差。何如。傳曰。允。
정조 6년
徐有大。以兵曹言啓曰。全羅監營中軍金光宇素患風症。挾感復發。旬月之內。萬無赴任之望。呈狀乞遞。不可等待其差復。改差。何如。傳曰。允。
정조 6년
黃昇源。以義禁府言啓曰。大靜前縣監宋益彩拿囚之意。敢啓。傳曰。知道。
정조 6년
又以義禁府言啓曰。防踏前僉使咸震輝拿囚之意。敢啓。傳曰。知道。
정조 6년
鄭志儉。以義禁府言啓曰。禹禎圭保放傳敎中保放。以姑放改書出矣。禹禎圭姑爲放送之意。敢啓。傳曰。知道。
정조 6년
金宇鎭。以義禁府言啓曰。保放罪人朴順陽還囚後照律以入之意。敢啓。傳曰。知道。
정조 6년
義禁府啓目。大靜前縣監宋益彩李寬原情云云。問目內辭緣。泛稱遲晩。所當請刑是白乎矣。年今七十。法不當請刑。竝只上裁。何如。判付啓。二囚年過七十。所坐亦是微眚。考律勘放後。草記爲良如敎。
정조 6년
鄭志儉。以義禁府言啓曰。時囚罪人宋益彩李寬等原情公事判付內。二囚年過七十。所坐亦是微眚。考律勘放後。草記事。命下矣。宋益彩李寬等段。濟州前牧使李養鼎狀啓內。本州寺奴奉化。以國屯馬殺食罪。癸未年分。爲奴定配於大靜縣矣。旋則逃躱。至於渰死。而其時縣監崔宗信。初不譏捕。掩置不報。雇人代點。萬萬可駭。其後守令之矇不覺察。一任代點之罪。亦不可不論罪。取考律文。則大明律徒流人逃條有曰。主守及押解人不覺失囚者。一名杖六十。大典推斷條有曰。犯私罪。杖六十。奪告身一等。犯枉法受贓外。笞杖竝收贖云矣。宋益彩李寬等。各杖六十收贖。奪告身一等。放送。何如。傳曰。允。如有功議。各減一等。
정조 6년
義禁府啓目。防踏前僉使咸震輝原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 6년
壬寅二月初八日辰時。上御誠正閣。晝講入侍時。知事鄭好仁。特進官李在協。參贊官徐有大。侍讀官李顯模。檢討官李敬一。假注書李顯道。記事官曺喜有。記注官金健修。以次進伏訖。上讀前受音訖。顯模讀奏孟子第二卷下篇。自孟子謂蚳鼃。止綽綽然有餘裕哉訖。上讀新受音訖。顯模曰。此章要意。在於出處去就矣。人臣有官守言責者。不得其職責。則致爲臣而去。自是當然底道理。蚳鼃之去。固善矣。而至若孟子。則進退本自綽綽有餘裕。而齊人敢以比擬於蚳鼃之去就。有此譏議者。眞所謂君子之所爲。衆人固不識者。而可見齊俗之貿貿無識矣。大抵有官守言責者。不得其職與言。自是群下之罪。而亦在乎時君世主導率之如何。朝廷之上。人各得其職。人各得其言。則其必爲盛世矣。用人之道。古今無異。如此處。伏望益加省察焉。敬一曰。此章因孟子之問答。適及於蚳鼃。而蚳鼃之名。不見於齊史。蓋當世之凡流。非齊國之聞人也。然辭靈丘請士師之時。已有格王正事之心。及其諫於王而不用。則致爲臣而去。便有言不行道不合則納履而去底意。其出處本末。卓然可觀。而降及後世。此道遂廢。近來則未聞有辭郡縣而求爲臺閣者。雖諫於王而不聽。未聞有致仕而去者。習俗之委靡。誠可慨然。然此固群下之罪。而亦係於自上導率之如何。殿下若懋來諫之道。則言路自開。伏願體念焉。上曰。好矣。上曰。試官及試所承旨與抄啓文臣竝入侍。賤臣承命出傳。上曰。經筵官陳文義。可也。好仁曰。蚳鼃雖未及進諫。而能不失出處之義矣。上曰。特進官亦陳文義。在協曰。別無可達之辭矣。上曰。蚳鼃聞孟子之言而去乎。顯模曰。蚳鼃欲諫於王而未及進言。旣聞孟子謦咳之敎。而始乃決去者。其出處有足可觀矣。上曰。士師。高官也。靈丘。小官也。辭小官而求高官。得無有嫌耶。顯模曰。以有諫王之心。故辭靈丘。而求士師。則似無可嫌之端矣。上曰。古者工執藝事以諫矣。蚳鼃在靈丘。則獨不可以進諫耶。顯模曰。官守言責。各自不同。而且刑法之失中。未有若此時之甚。故蚳鼃之求爲士師。將諫其刑法之不中也。上曰。致爲臣者。致其官之謂。則官雖可致。而臣亦可致耶。顯模曰。此時君臣之分。異於後世而然矣。上曰。經筵官先退。好仁等以次退出。命試官及承旨進前。一直提學沈念祖。二直提學鄭志儉。右承旨徐有防。左副承旨金宇鎭。以次進伏訖。上曰。雨意如此。講員進伏廳上。引儀則退出。可也。有防曰。禮曹佐郞禹禎圭。頃有保放之命矣。今則科作旣已修納。放送。似宜矣。上曰。當初誤以保放書出。更以姑放。改書出。可也。出榻敎李時秀等。以次進講。至交河郡守洪履健。上曰。今日講後。下往本郡。每於講製前上來。可也。上曰。此講官郡行往來時。依新定式往來耶。志儉曰。然矣。講訖。念祖曰。試官望中。有可拔者仰達矣。上曰。誰也。念祖曰。蔡濟恭也。上曰。旣無罪名則何必拔之乎。念祖曰。雖無罪名。此後講製試官望中。不得不拔去矣。上謂宇鎭曰。文臣製述。以十一日爲之事。筵退後書出頒布。可也。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨趙時偉坐直。左副承旨沈念祖坐。右副承旨尹塾未肅拜。同副承旨黃昇源坐直。注書趙興鎭病李祖承仕直。假注書李顯道藥院直。事變假注書李太亨仕。
정조 6년
上在昌德宮。停常參。只朝講。
정조 6년
徐有防啓曰。明日常參經筵。取稟。傳曰。停。
정조 6년
以文臣製述。取稟。傳于金宇鎭曰。十一日爲之。
정조 6년
徐有防啓曰。文臣製述。以十一日爲之事。命下矣。處所以何處爲之乎。敢稟。傳曰。以明政殿爲之。
정조 6년
傳于徐有大曰。御營大將前望單子入之。入之。李柱國落點。
정조 6년
黃昇源啓曰。新除授御營大將李柱國。時無職名。令該曹口傳付軍職。何如。傳曰。允。
정조 6년
傳于徐有防曰。左承旨聞有實恙。許遞。前望單子入之。入之。趙時偉沈念祖李獻慶落點。
정조 6년
徐有防啓曰。新除授右承旨趙時偉。左副承旨沈念祖。倂卽牌招察任。何如。傳曰。允。
정조 6년
傳于徐有防曰。右承旨左副承旨入侍。
정조 6년
徐有防啓曰。新除授同副承旨李獻慶。以前任三陟府使。方在解由未出中。何以爲之。敢稟。傳曰。勿拘。
정조 6년
又啓曰。新除授同副承旨李獻慶解由勿拘事。命下矣。卽爲牌招察任。何如。傳曰。允。
정조 6년
沈念祖啓曰。新除授同副承旨李獻慶。時在京畿龍仁地。斯速乘馹上來事。下諭。何如。傳曰。許遞。前望單子入之。入之。尹冕東落點。
정조 6년
傳于趙時偉曰。新除授承旨牌招察任。
정조 6년
以左承旨尹冕東牌不進罷職傳旨。傳于趙時偉曰。許遞。前望單子入之。入之。尹塾落點。
정조 6년
傳于黃昇源曰。新除授承旨牌招察任。
정조 6년
都摠管前望單子入之。李性源落點。
정조 6년
傳于黃昇源曰。次對在明。都摠管李性源。本職許遞。
정조 6년
兵曹口傳政事。知事單鄭尙淳。副司直鄭志儉。
정조 6년
黃昇源。以兵曹言啓曰。本曹正郞徐龍輔。身病猝重。屢度呈狀乞遞。宿衛重地。不可久曠。今姑改差。何如。傳曰。豈可無端呈病。使之調理察任。此草記勿施。曲循郞僚怠忽之習。極可未安。卿則從重推考。
정조 6년
趙時偉。以二所巡廳言啓曰。去夜三更四點量。犯夜人幼學金履規執捉。而依例移送秋曹之意。敢啓。傳曰。知道。
정조 6년
又以刑曹言啓曰。因二所巡廳草記。去夜三更四點犯夜人金履規。移送秋曹事。命下矣。犯夜人金履規。依更數笞五十收贖。放送之意。敢啓。傳曰。知道。
정조 6년
黃昇源。以義禁府言啓曰。宋益彩李寬等各杖六十收贖。奪告身一等事照律草記批旨內。如有功議。各減一等事。命下矣。宋益彩李寬等無功議云矣。敢啓。傳曰。知道。
정조 6년
壬寅二月初九日辰時。上御誠正閣。右承旨入侍時。右承旨徐有防。記事官李祖承。記注官金健修金鳳顯。以次進伏訖。上曰。御營大將前望入之。賤臣承命持入。上曰。朝講入侍承旨誰也。有防曰。同副承旨黃昇源矣。上曰。以左副替入。可也。命書傳敎曰。左承旨馳詣文廟。奉審摘奸以來。上曰。御將前望甚少。近來前望竝入之。命退。承史以次退出。
정조 6년
壬寅二月初九日辰時。上御誠正閣。朝講入侍時。領事李福源。特進官尹東晢。行大司憲李性源。同知事徐有隣。行大司諫洪良浩。特進官李憲默。參贊官金宇鎭。侍讀官李顯模。檢討官尹行元。假注書李顯道。記注官金健修金鳳顯。以次進伏訖。上讀前受音訖。顯模讀奏孟子第二卷下篇。自孟子爲卿於齊。止予何言哉訖。上讀新受音訖。顯模曰。王驩以輔行朝暮見。而孟子不與之言行事。行事猶且不言。則其未嘗接一言。從可知矣。驩卽齊王之嬖臣也。私人也。以孟子賓師之尊。豈有與王之私嬖之臣。因其輔行之便。區區接談之理也。待小人不惡。而嚴壁立千仭之氣像。千載之下。可以像想矣。君子小人進退消長。自是不易之理。則孟子之行。以王驩輔行者。齊王不能辨別於用捨之道也。其用捨如此。故齊國卒不得平治。豈非慨惜者也。進賢退邪。自古帝王之大政。伏願益加體念焉。上曰。所陳。好矣。行元曰。孟子。以賓師之位。出弔於滕。此齊王所以欲藉重於隣國之意也。以此觀之。孟子之賢聖。齊王果知之矣。旣知其賢。則宜乎任用而卒不能用。千載之下。猶令人慨惜。降及後世。豈有如孟子之聖。而亦不無知其賢而不能用者。伏願深留聖意焉。上曰。好矣。上曰。領事經筵亦陳文義。福源曰。齊王不用孟子則已。旣用孟子則宜其尊禮敬待。而特以榮驩之心。使驩爲副。出使於齊。則是反不如魯繆公之待子思也。此蓋齊王。不知孟子之聖而然也。上曰。所陳。好矣。有隣曰。聖人之待小人。隨處各異。不惡而嚴。不迫而遠。自有恰好底道理。伏願留念焉。上曰。好矣。上曰。特進官亦陳之。東晢曰。臣見識固陋。別無仰陳之語。而不惡而嚴之惡字。字有兩音。以本出處看得。亦無不可矣。上曰。好矣。憲默曰。君子之待小人。只事惡聲厲色。則小人之致憾必深矣。但當矜莊自持。使之自然敬畏。則小人不期遠而自遠矣。孟子於公孫丑之問。以言外之意。提撕警拔矣。上曰。好矣。上曰。參贊官亦陳之。宇鎭曰。別無所陳矣。上曰。憲長諫長亦陳之。性源曰。臣則無可陳之辭矣。良浩曰。經筵諸臣。已詳陳之。臣別無可達者矣。上曰。孟子眞知王驩之能於治事。而謂之以夫旣或治之。則雖聖賢之言。果無未盡之歎耶。顯模曰。聖人豈以驩爲眞能於治事。而有此訓也哉。此則以言外之意。看得。爲好矣。福源曰。雖以孟子不言之意觀之。可見王驩所治之事。不過爲節目間事。故不與之言耳。若謂之初不接言。則或涉太迫切矣。聖人待小人之道。雖曰不惡而嚴。恐不如是也。俄者玉堂之言。似未審量矣。上曰。果然矣。孟子不言行人之事而已。豈可謂終無一言之接耶。福源曰。明皇遣宦侍。迎勞宋璟之來。而璟不與之言。神宗命中使。特賜叔程子茶。而程子亦不與之言。則君子之待小人。若是其嚴。而此亦不與驩言之意也。上曰。然矣。上曰。王驩之朝暮見孟子者。以副价之體例而見之耶。以其尊慕之意而見之耶。顯模曰。齊人皆不知孟子之賢。則彼王驩。何以知孟子而朝暮見耶。似以體例見也。福源曰。齊王之使驩爲輔行。旣出榮驩之意。則驩之慕德而進見。亦無怪矣。上曰。孟子七篇要旨。皆是遏慾存理也。故朱子亦曰。逐章有存遏之意。此章雖無別般文義。而亦有以存遏看得處耶。顯模曰。不與之言。卽不屑之敎也。此似爲遏慾存理也。上曰。不屑者。不以爲潔之意也。於驩。何敎之有哉。顯模曰。詩三百。一言以蔽之曰思無邪。蓋以大槪言也。恐不可逐篇看得以思無邪之義。孟子一篇。亦猶是也。上曰。所陳是矣。如禮所云毋不敬之言也。此不必捏合爲說矣。顯模曰。若以存遏之意。求諸此章。則君子之待小人。是存遏也。上曰。然矣。上曰。治之之說。張南軒及朱子之言。不同。何也。顯模曰。朱子之說。似好矣。上曰。南軒之言。則似過矣。福源曰。南軒之說。亦無害於義矣。上曰。古者活看經義。故論孟集註。庸學章句。皆高人一等矣。後世則泥滯於章句訓詁。其所見解。極爲狹隘矣。福源曰。朱子於訓詁之外。皆存先儒之言。亦嘗排斥蘇軾而亦多引用其說矣。上曰。朱子嘗言東坡得志。甚於安石。而猶復引用其言。此可見聖人至公之心矣。後世則不然。若有惡其人之意。則竝與其可取之善而棄之。甚可歎也。講訖。福源進前曰。日氣不調。聖體。若何。上曰。一樣矣。福源曰。國朝寶鑑。今成一通冊子。前後箋文及纂修諸臣。皆當載錄於卷首。而宣廟寶鑑。獨無箋文。亦未詳何人何時所撰矣。近始得見故相臣李端夏文集。則有宣廟寶鑑撰進箚子。蓋故大提學李植。承命撰次。未及卒業。而故相臣。繼以成書。箚進於肅廟朝甲子年矣。原編旣無箋文。此箚似當入錄。而私家謄傳文字。有難憑據。使校正郞廳一員。考出政院當年日記。何如。上曰。依爲之。出擧條福源曰。寶鑑事役。今將垂畢矣。跋文則文衡雖當製進。而箋文則提學及知製敎中。製進。宜矣。上曰。好矣。福源曰。二直提學鄭志儉。曾經纂輯堂上。且今居閣任。使之製進。似好矣。上曰。唯。上曰。校正之役。何時可畢耶。福源曰。限以今晦來初則似可畢役云矣。上曰。備局有司堂上。何以爲之耶。福源曰。向日有罷職有司堂上仍任之命。而籌堂則爲四人。見闕則爲三窠。故姑未知何以則爲好也。上曰。都承旨勢難兼察劇務。姑爲減下。宜矣。福源曰。備局有司堂上嚴璹。方在夙夜之職。有司之任。勢難兼察。今姑減下。何如。上曰。依爲之。出擧條性源啓曰。新除授掌令徐秉德時在洪忠道大興地。掌令李穦時在慶尙道龍宮地。持平李頤祥時在京畿廣州地。請竝乘馹上來事。下諭。上曰。依啓。良浩啓曰。新除授司諫李身晦時在全羅道全州地。請竝乘馹上來事。下諭。上曰。依啓。上曰。經筵官先退。福源等以次退出。上曰。摠管有闕與否。知入。賤臣承命出。還入奏曰。只有一窠矣。命入摠管長望。又命在外摠管知入。賤臣承命出。命守鎭書傳敎曰。豈云弊局。自有熟手。新除授御營大將。待下批牌招。傳授命召。向來事。不過爲法受罪。狀聞首實。意亦可見。至於譴削之典。或涉無於法之法。前摠戎使李柱國給牒敍用。不可事同而罰異。徐有寧一體給牒敍用。書傳敎訖。命退。承史以次退出。
정조 6년
壬寅二月初九日午時。上御誠正閣。右承旨入侍時。右承旨徐有防。記事官李祖承。記注官金健修金鳳顯。以次進伏訖。上曰。左副承旨入侍。賤臣承命出。與左副承旨金宇鎭偕入進伏。命有防書傳敎曰。左副右副承旨許遞。前望單子入之。賤臣承命出。持前望還入進伏。又命書傳敎曰。漢江典祀官拿處。命退。承史以次退出。
정조 6년
壬寅二月初九日未時。上御誠正閣。左右承旨同爲入侍時。左承旨徐有防。右承旨趙時偉。記事官李祖承。記注官金鳳顯。以次進伏訖。上曰。左副承旨與直閣竝入侍。賤臣承命出。與左副承旨沈念祖。直閣金載瓚偕入進伏訖。上曰。外閣畢役後。冊寶卽當奉安。何間可以告成耶。念祖曰。役處固多未訖處。似未速完矣。上曰。同副方爲做度乎。時偉曰。然矣。上曰。若出闕門則削做乎。有防曰。古以踰禁川橋則有削做之例。而今以闕門爲限矣。上曰。大臣雖已筵奏。二直提學之辭以不閑四六。不製箋文。無或怪矣。旣非文任文衡。則豈欲當之也。念祖曰。聖敎誠至當矣。有防曰。敍用有司堂上本兼仍任之後。吏曹則伊日政仍任單子卽爲啓下。而兵曹則知事鄭尙淳仍任單子。不爲啓下。事涉不察。當該赴政堂上推考。令該曹口傳啓下。何如。上曰。依爲之。出擧條命退。諸臣以次退出。
정조 6년
行都承旨嚴璹藥院進。左承旨徐有防坐。右承旨趙時偉坐直。左副承旨沈念祖坐。右副承旨尹塾坐。同副承旨黃昇源坐直。注書趙興鎭病李祖承仕直。假注書李顯道藥院直。事變假注書李太亨仕。
정조 6년
傳于趙時偉曰。大臣備局堂上引見。
정조 6년
大司憲前望單子入之。李𡊠落點。
정조 6년
黃昇源啓曰。今日次對。憲府無進參之員。新除授大司憲李𡊠。卽爲牌招。何如。傳曰。允。
정조 6년
傳于趙時偉曰。禮房承旨入侍。
정조 6년
傳于徐有防曰。軍士房承旨入侍。
정조 6년
吏曹口傳政事。觀象監提調徐有隣。繕工監提調鄭尙淳。
정조 6년
傳于趙時偉曰。大臣肅拜後留待。
정조 6년
傳于趙時偉曰。奉審大臣以下入侍。
정조 6년
兵曹口傳政事。行副司直李性源。副司直金宇鎭。
정조 6년
趙時偉。以兵曹言啓曰。明日親臨文臣製述時。本曹堂上侍衛當爲備員。參判參議有闕之代。竝令該曹以在京無故人口傳差出。仍卽待下批牌招。以爲備員之地。何如。傳曰。允。
정조 6년
傳于趙時偉曰。兵曹參判漢城右尹前望單子入之。入之。兵曹參判蔡弘履。漢城右尹徐有寧落點。
정조 6년
吏曹口傳政事。兵曹參議李在學。
정조 6년
尹塾啓曰。文臣製述試官望中。時無職名人員。令該曹口傳付軍職。何如。傳曰。允。
정조 6년
徐有防。以禮曹言啓曰。因行大司諫洪良浩所啓。科擧時申飭事目。自臣曹成出。就議大臣後。別單書入之意。敢啓。傳曰。知道。
정조 6년
又以禮曹言啓曰。卽接永祐園參奉所報。則本園園上莎草。自卯方至寅方。廣九尺高二尺。子方廣三尺高一尺五寸。枯損云。園上莎草旣如是枯損。政府以下依例進去。奉審後稟處。何如。傳曰。允。
정조 6년
趙時偉。以兵曹言啓曰。謁聖武科初試吉日。更爲推擇以入事。命下矣。令日官推擇。則今二月二十八日爲吉云。以此日擧行。何如。傳曰。允。
정조 6년
黃昇源。以義禁府言啓曰。咸昌前縣監李憲洛拿囚之意。敢啓。傳曰。捧供以聞。
정조 6년
義禁府啓目。濟州前判官黃鱗采原情云云。問目內辭緣。泛稱遲晩。刑推得情。何如。判付啓。金永綬之罪。可勝誅哉。白地構誣。戕殺人命。究厥心腸。獰慘甚矣。至如別造訊杖。一日二次用鞫廳治鞫囚之例。尤何等罔赦之罪犯乎。此獄若不償死。死者之冤。無以慰洩。典則之法。無以遵守。永綬待用刑時。卽爲拿來。具格捧招。按法處斷爲旀。此囚段。縱云爭難於訊推之時是如爲有乃。旣不能力挽。又未免合坐。孱劣之罪。烏可逭也。各別重勘後。草記爲旀。大抵刑人殺人。朝家猶不容隨意低仰。況旀幺麽守宰。焉敢弄法至此。近來法綱漸弛。金永綬濫殺無辜之罪。呂龜周潛幻一律之跡。次第登聞。此外外邑。必多似此無形之類。豈非反隅之一端。爲先枚擧此意。令備局行會諸道。監司之匿不以聞。矇不覺察者。從後隨現嚴繩。當不後於犯者。預令知悉。另察管下列邑事。文移備局爲良如敎。
정조 6년
趙時偉。以義禁府言啓曰。時囚罪人黃鱗采原情公事判付內。各別重勘後。草記事。命下矣。黃鱗采段。濟州御史朴天衡別單內。以姜城謂之構誣擎天。報於永綬。合坐捉入。別造三省杖。嚴刑一膝六十度。翌日致死。今此獄事。旣以交通罪人爲言。則其關係亦非尋常。而旣不明査於罪人。又不嚴覈於擎天。率爾論斷。直歸之於構誣者。其罪狀合有重勘罪。取考律文。則大明律謀殺人條有曰。凡謀殺人不加功者。杖一百流三千里。大典推斷條有曰。犯私罪杖一百以上之罪。決杖。告身盡行追奪。先朝受敎內。王府決杖者。代以金贖矣。黃鱗采段。杖一百收贖。告身盡行追奪。慶尙道靑松府。流三千里定配。而以御史別單內辭意。依例發遣府羅將。押送配所。何如。傳曰。允。如有功議。各減一等。
정조 6년
趙時偉。以摠戎廳言啓曰。本廳餉穀逋欠逃躱罪人李命厚李癸敦等。各別譏詗之際。聞李癸敦卽命厚之侄。而曾已作故云矣。李命厚今自全羅道淳昌地捉來。究問癸敦去處。則命厚。以爲。癸敦果以渠侄。嫌其受還時石數之夥多。借名分錄者。而身故的實納招。李命厚依律勘處次。移送秋曹。李癸敦旣已作故。撤捕。何如。傳曰。允。卿則勿待罪。
정조 6년
又以左右捕盜廳言啓曰。摠戎廳還穀逋欠逃躱罪人李命厚。已自摠戎廳捉得。而李癸敦作故已久云。撤捕。何如。傳曰。允。
정조 6년
禁府啓目。咸昌前縣監李憲洛原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 6년
又啓目。陰城前縣監呂龜周原情云云。以傳旨問目內辭意。反復嚴詰。則構出狀草。潛送獄囚一款。雖不敢掩諱是白乎乃。以矜憐今孫等語。游辭納招者。究厥情狀。極爲痛駭。刑推得情。何如。判付啓。構出狀草。潛送獄囚一款。雖已遲晩是隱乃。如其受鐶納囑等情節。猶且半呑半吐。究厥情狀。殊甚痛駭。若不直招。則雖値藏刑之時。係是爲民之事。何拘而不卽加刑得情。以此意發問目。更爲嚴問口招。捧遲晩後修啓目以聞爲良如敎。
정조 6년
右尹蔡弘履疏曰。伏以。臣本鄕陬一孤童。隨母入京。通籍十年之間。驟至卿班。此豈臣意望所及哉。臣母敎同三遷。而臣實愚魯。文識則悾悾然也。才諝則蔑蔑如也。冥墑而行。寡與於世。惟我殿下。拂拭之庇覆之。常寘喉院。備數籌司。天地之德。無物不被。而雨露之澤。於臣獨偏。顧腹臣者臣母。而陶鑄臣者我殿下也。敎育臣者臣母。而假借臣者我殿下也。每當朝會之暇。衙退之際。臣母輒持臣泣曰。汝二歲而孤。不自意成立。而遭逢聖明。冒玷至此。滿盈招災。豈非古人之至戒乎。日夕申申。亶不外此。臣上戴聖渥。下服母訓。非不欲一陳情懇。乞養居外。而徊徨不敢發口者。于玆有年矣。今則臣母年六十七。自來貞疾。日益沈痼。少失將攝。動輒發作。精神漸減於前時。筋力殆同於篤老。臣無他兄弟姊妹。晨昏母側。慰母心而解母憂者。惟臣一身。母已衰耄。臣方强壯。而臣母視臣。若保嬰兒。家雖貧而盤餚必欲使精脆。身章未始不華鮮。一粒一線。皆從慈母手中。孰無昊天之恩。而孰有如臣之於臣母者哉。君親長短之日。前修有言。春暉寸草之報。人子至情。失今不言。更待何日。顧今治化淸明。群彦滿廷。臣於其間。誠九牛一毛耳。內外重輕。不足暇論於臣身。仰恃曲遂之恩。敢暴將往之願。伏乞聖慈。亟垂諒察。特命銓部。畀臣一邑。則臣母子相對。攢手感祝。天高地厚。圖報萬一。惟聖明憐其情私。赦其僭踰焉。答曰。省疏具悉。宰臣作宰體重。卿其勿辭行公。
정조 6년
大司成趙尙鎭疏曰。伏以。臣於見叨職名。量度人器。決知不稱。參倚前衡。寧容遽膺。而丁享已迫。庚牌荐臨。適値淸齋。且阻呼龥。逃遁不得。章皇祗肅。入太學揖諸生。周旋俎豆之間。厭然行國子長事。自顧慙恧。若無所措。從他笑罵。其謂斯何。義分所怵。始雖黽勉趨承。廉防至重。今豈因仍冒據。玆將未徹之章。妄犯仰瀆之罪。惟聖明照察焉。噫。臣本至愚陋也。至蔑裂也。以殿下之明。不知臣無狀。拂拭而簡拔之。釋褐未十年。冥升至下大夫者。亦幸耳。至若今之藩臬。卽古虞廷四岳。而責任至重。今之成均。亦古周官司徒。而遴選至難。臣是何人。納節還朝。曾未幾何。敎胄新命。忽又來逼。世所稱華貫膴任。不啻東兜西攬。噫噫。此曷故焉。淵鑑照臨。姸長短。無所自逃。才彦林立。簸揚陶汰。必有其道。而天地雨露。若偏微物。內外揚歷。太沒稱停。官非其人。恐累聖主則哲之明。福過爲災。殆亦微臣命卒之秋。抑臣又有私心之至難安者。師儒長席。何等華顯。而周歲之中。一再通擬。不出臣同堂叔姪之親。私家滿盈。明知不祥。公議拂鬱。寧非可畏。臣本家世儒素。無可攀援。遭際休明。過蒙恩渥。門黨諸族。通籍者幾。衣緋者幾。踰分之戒。集木之懼。居恒懍懍。不氷而寒。今又以萬萬不堪之職。加之萬萬無似之身。臣雖愚昧。亦有一分知覺。尙何忍貪榮饕祿。不思所以自處。立取其無限狼狽乎。至若國學造士。古昔之盛制也。儒長愼簡。近日之旨論也。以是事責之臣。聾聽瞽視。未足喩其不襯。蚊山負乘。莫可形其必辭。臣於是。還不敢隨衆效顰。費辭飾讓。重速譏評之來。而顧今聖廟親祼。多有擧行之節。泮人造舍。宜輸顧恤之道。其他館中凡事之合有修擧者。專靠是任之得人。而臣之自知。人之見待。何嘗近似於此箇官職耶。雖以月試旬講一事言之。臣實鹵莽。識又茫昧。詩賦抄選。莫知優劣。章句講讀。無以問難。今於多士叢中。一露醜拙。四招嗤點。則臣身僨敗。還屬餘事。名器玷辱。亦豈細故。且臣宿抱貞疾。進退無常。少有勞攘。輒致陡劇。守靜養痾。猶恐或添。費精考文。無望自力。凡人辭官文字。其曰病有難强者。語涉巧飾。又曰纔有不堪者。跡近例讓。而循墻之走。中心所辭。採薪之疾。同朝共諒。不然。何苦以蔓辭支說。張皇煩䀨。重自犯於不誠之科乎。區區血懇。言不知裁。伏乞聖慈。諒臣辭之非出虛僞。察臣職之不宜仍冒。特允刊改之請。以重官方。亟勘瀆擾之罪。以警具僚。千萬幸甚。省疏具悉。爾其勿辭行公。
정조 6년
敦寧都正李顯永疏曰。伏以。臣本以駑劣。無所比數。幸逢盛際。猥荷洪造。前後所蒙被。俱非臣至愚之所敢當。灣府晉秩之命。銀臺寵除之渥。聯翩於一日之內。貤贈之典。至及於亡父。榮均幽明。恩浹髓肌。生隕死結。無足以答聖上天地之恩。惟有闔門攢祝。感淚成血。曾未幾何。荐膺西邑之簡畀。竟遭東銓之迫遞。只緣臣冥擿之行。全昧崎嶇之態。寂寥之言。反觸忌惡之地。僇辱之來。烏得免乎。人心固自不一。世趨雖曰多端。若其混淪之云。臣實自求而不得。豈或其怒在彼而其指在此。反爲此混淪之說耶。臣有臣疏。世有公眼。不待臣呶呶而自可辨矣。然人之遭罹。從古何限。而今其爲擧也。又不以其道。不惟古所未聞。後亦難可復見。臣身到此。汚衊無餘。自分爲聖世僇廢之人。而不止一身之羞辱而已。朝廷之尊。緣臣而辱焉。搢紳之列。緣臣而羞焉。臣方一心慙恧。無面可顯。隨處聖恩。如父庇子。旣降置對之命。旋敷曲遂之澤。臣雖頑如木石。寧不知感。退伏郊坰。仰戴恩私。瞻望雲天。寸忱如結。不意玆者。忽伏奉敦府除旨。臣惝怳感激。不省所措。噫。以臣之至庸極陋。叨被聖渥。至此之極。蹈赴湯火。固所不辭。而至於官職去就。今無可言。滿身之泥淖。無望復湔。不愜之物論。當自彌激。臣雖欲貪戀冒進。有不可得矣。且念國家用人之方。本自重內而輕外。則顧此不愜於外者。尙可甄用於內乎。臣卽一外內無當之人耳。在淸朝綜核之政。亦豈宜復煩收錄哉。參倚前衡。承膺無路。不避猥越。仰瀆宸嚴。伏乞天地父母。俯賜諒察。亟命鐫削臣職。仍治臣罪。以肅朝綱。不勝幸甚。省疏具悉。爾其勿辭行公。
정조 6년
壬寅二月初十日申時。上御誠正閣。大臣及禮堂同爲入侍時。左議政洪樂性。禮曹判書金魯鎭。觀象監提調徐有隣。繕工監提調鄭尙淳。同副承旨黃昇源。假注書李顯道。記注官金健修金鳳顯。以次進伏訖。上曰。大臣禮堂進前。樂性等進伏訖。上曰。莎草枯損處。果何如耶。樂性曰。臣與禮堂同爲奉審於園上。則莎草枯損處。間間稀疎。而以今所見。姑不甚急矣。上曰。莎草之稀疎者。爲風雨所傷而然乎。樂性曰。然矣。魯鎭曰。修改日字。以今月二十一日辰時擇出矣。上曰。若未甚急。則日字雖少遲。果無所害耶。魯鎭曰。然矣。上曰。然則姑爲少待。亦爲宜矣。魯鎭曰。三月非修改之月也。以二十一日擧行。好矣。樂性曰。丁字閣及碑閣。臣與禮堂。亦同爲奉審則皆無頉。而丁字閣前簷蓋瓦二箇。當修改矣。上曰。莎草修改時。同爲修改。好矣。命禮堂先退。魯鎭等以次退出。上謂樂性曰。卿今入相。凡諸廟謨。必須加意夾贊。是予所望於卿者也。樂性曰。臣本無知識。且蔑學術。無一可以藉手事君。而只以世祿之裔。屢被寵擢。今又以萬萬無所肖之身。冒膺於萬萬不敢當之任。私心惶隕。夙宵靡弛。只以奔走國事。筋力自效。爲一半分報答之計。而至於廟謨。則臣何敢有一毫可爲之望也。殿下亦勿以廟堂訏謨。期望於臣。則臣亦隨參於諸大臣之後。庶免大過。是臣之幸也。上曰。卿何過辭之至此也。予旣置卿於此任。則當以地位責望矣。樂性曰。夫用人猶器。器之大者。用之於大。器之小者。用之於小。若以小器。用於大器。則烏乎可哉。臣冒玷於備局之班。亦已有年。而無一言一事之可以仰裨者。且臣賦性。本自懶散。年齒亦已衰邁。雖欲殫竭駑鈍。實無其望。臣受命以來。兢惶懍惕。雖食息之頃。不敢遑寧。嘗以僨事獲罪。爲私心之憂矣。殿下每以人心世道。爲宵旰之憂。而今擧大任。畀之於如臣者。譬若責聽於聾。責明於瞽者也。臣竊惶恐。而殿下用人之道。殆亦不得其要也。上曰。予之用卿。竊以爲得其要也。頃日疏批。亦已言之矣。卿之平日持心。有十分過人處。故得有今日。而數十年立朝。只知有國。不知其他。予果有見於卿。故心竊欽歎。而致卿於此任耳。樂性曰。臣聞宰相須用讀書人。蓋常時多讀古書。多識往行。然後可以謨猷廊廟。匡濟時艱。而臣平居不接文字。虛散自遣。特一不學無文之人耳。安能論道經邦。對揚我殿下付畀之至意也哉。臣只以實直二字。少伸仰答之情。亦爲自勉之計矣。上曰。豈以文爲。有其文者未必有其實。予則以爲。徒文適足有弊也。樂性曰。古人云。文者載道之器。如臣者豈可以文與道與論。而旣受此任。識淺文短。則雖稟啓文字。尙何望其訏謨承弼也哉。臣實憂懼亘中。殆有減壽之慮也。上曰。卿勿過爲遜讓。善爲廟謨也。命退。諸臣以次退出。
정조 6년
壬寅二月初十日午時。上御誠正閣。左承旨與原任直閣入侍時。原任直閣徐鼎修。左承旨徐有防。記事官李祖承。記注官金健修金鳳顯。以次進伏訖。上曰。今日坐直誰某乎。有防曰。右承旨趙時偉及同副承旨黃昇源也。上曰。前直閣方爲掃墳之行云。呈辭何當呈之耶。鼎修曰。再明當呈之矣。命退。諸臣以次退出。
정조 6년
壬寅二月初十日巳時。上御誠正閣。左承旨入侍時。左承旨徐有防。記事官李祖承。記注官金鳳顯。別兼春秋金載瓚。以次進伏訖。上曰。觀象監提調兼帶人知入。賤臣承命出。回奏曰。尹東暹則方以奉審事下直。其一人則兪彦鎬云矣。上曰。耆社之臣。不可責之以行役之勞。兪彦鎬旣已在外。固當許遞。以新除提調進去事。分付。仍命書傳敎曰。有奉審進去事。在外觀象監提調許遞。口傳差出。使之卽爲進去。有防曰。粟米飮旣已停止。當出榻敎乎。上曰。唯。仍命書榻敎曰。王大妃殿進御人蔘粟米飮。自今日停止。命退。諸臣以次退出。
정조 6년
壬寅二月初十日初更三點。上御誠正閣。軍士房承旨。原任一直提學入侍時。原任一直提學鄭民始。右承旨趙時偉。記事官李祖承。記注官金健修金鳳顯。以次進伏訖。上曰。自昨夜。膈間微有痰滯之症。肢末有寒粟之氣。而掌心則多有熱氣。左邊臂部甚不仁。不得安寢矣。民始曰。日間日氣不調。閭閻之間。亦多似此之症。聖候必因風氣不順。脈道不得調和而然矣。以開痰之劑。進御。爲宜。臣退與吳道炯相議命藥。自明日煎入乎。上曰。唯。上曰。南漢城役。其將何以經紀耶。民始曰。此是保障重地。則不可等棄。而繕修之役。自當及今爲之。容入物力。以支放所餘大米七百石。合均廳耗米諸條。幾爲萬金。以此物力。可以始役矣。上曰。此果天塹之地。緩急可恃矣。民始曰。然矣。上曰。前者城役時。幹事人不能善於其任。不過數年。多有頹圮之弊。今番則各別另擇。然後可免不勝任之患。見今留營將。果何如耶。民始曰。留營別將李陽運。能勤幹解事矣。上曰。明日文臣製述時試官牌去來知入。禁府啓目。亦爲催促。賤臣承命出回奏曰。試官則皆已懸進。啓目則今纔入來矣。上曰。啓目則持入。命官進不進。亦爲知入。賤臣承命出。持入禁府啓目。仍奏曰。命官亦當進參云矣。民始曰。廣州餉穀分給時。例以本廳將官。差送開封庫官。昨年所捧者封庫。今年當給者開庫。而餉穀旣是府尹之主管。鎖鑰又是府尹之主管。凡有逋縮。皆是府尹之所當檢察。則京廳將官之一時出去。只爲開封庫而來者。事旣無實。反有弊端。此後則革罷將官差送之規。令本府府尹專管擧行。何如。上曰。依爲之。出擧條命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨趙時偉坐。左副承旨沈念祖坐。右副承旨尹塾坐。同副承旨黃昇源坐直。注書趙興鎭病李祖承仕直。假注書李顯道藥院直。事變假注書李太亨仕。
정조 6년
傳于徐有防曰。藥房入侍。
정조 6년
傳于徐有防曰。左承旨入侍。
정조 6년
尹塾啓曰。卽者義禁府都事來言。今日開坐事。命下矣。知義禁趙㻐在外。同義禁一員未差。同義禁蔡弘履兵曹入直。只有判義禁一人。堂上不備。不得擧行云。何以爲之。敢稟。傳曰。未差之代。今日政差出。先開坐後謝恩。
정조 6년
傳于徐有防曰。科次入侍。
정조 6년
傳于黃昇源曰。後弊所關。當該承旨從重推考。
정조 6년
有政。吏批。判書李命植疏批未下。參判金文淳進。參議未差。同副承旨黃昇源進。啓曰。判書李命植疏批未下。參議未差。小臣獨政未安。何以爲之。敢稟。傳曰。仍爲之。以柳儞爲持平。崔烜李澤徵爲正言。金翊休爲副校理。鄭尙淳爲同義禁。李應爀爲江界府使。
정조 6년
兵批。判書鄭好仁進。參判蔡弘履入直。參議李在學病。參知柳誼病。右副承旨尹塾進。以兪彦鎬爲知事。吳載純爲同知。鄭述祚尹㬚爲僉知。李邦五爲宣傳官。金廷遇爲內禁將。具世元爲羽林將。趙義鎭爲南道參軍。李慶獜爲全羅中軍。徐有大李應爀李周爀爲副護軍。李獻慶爲副司直。柳鎭茂爲副司果。李元謙爲訓鍊副正。
정조 6년
漢城右尹前望單子入之。鄭一祥落點。
정조 6년
傳于黃昇源曰。兼春秋曺喜有拿處。
정조 6년
傳于黃昇源曰。騎馬二匹立之。史官二員待命。
정조 6년
趙時偉。以備邊司言啓曰。告歉在於戊戌。則設賑形止。當考己亥春。依此抄出入啓事。命下矣。取考慶尙道己亥春設賑狀啓。饑口加減數爻及邑鎭堡牧場設賑處多寡。更爲別單書入之意。敢啓。傳曰。知道。
정조 6년
徐有防。以吏曹言啓曰。西學訓導安邁權。除拜後過限未肅拜。依例改差。何如。傳曰。允。
정조 6년
黃昇源。以摠戎廳言啓曰。本廳壯抄右司把摠金履煥。身病猝重。勢難察任。改差。何如。傳曰。允。
정조 6년
尹塾。以義禁府言啓曰。典祀官成均館典籍金光遇拿囚之意。敢啓。傳曰。知道。
정조 6년
尹塾。以義禁府言啓曰。典祀官成均館典籍金光遇拿處事傳旨啓下矣。金光遇。以釋奠祭東廡分獻官。方在享所云。待竣事拿囚之意。敢啓。傳曰。知道。
정조 6년
尹塾。以義禁府言啓曰。時囚罪人朴順陽。杖一百收贖。告身盡行追奪。流三千里定配事照律公事判付內。依允啓下矣。朴順陽。杖一百收贖。告身盡行追奪。咸鏡道明川府。流三千里定配。而以道啓內辭意。具罪目依例發遣府書吏。押送配所。何如。傳曰。允。
정조 6년
尹塾。以義禁府言啓曰。黃鱗采。杖一百收贖。告身盡行追奪。慶尙道靑松府流三千里定配事。照律草記批旨內。如有功議。各減一等事。命下矣。黃鱗采無功議云矣。敢啓。傳曰。知道。
정조 6년
黃昇源。以義禁府言啓曰。江原監司金憙狀啓據刑曹粘目內。平海前郡守曺遠振。時郡守鄭聖鵠等。移本府處之事。允下矣。曺遠振時在京畿驪州地。鄭聖鵠時在任所云。依例發遣府羅將。竝拿來。何如。傳曰。允。厥漢兄弟之間。代配物故。有此現發之擧。與無端逃躱有異。失亦不在渠等。渠以關西人。差除未幾。旋因微事坐遞。殊欠柔遠人之意。拿處特爲分揀。以推考捧傳旨。此後惕念檢察。無或更抵事。自本府嚴飭。可也。
정조 6년
禁府啓目。粘呂龜周更招云云。判付內辭意。發問目反覆嚴詰。則其所納供。雖不敢全然發明是白乎乃。受鐶一款。終欠別白。究厥所爲。尤極痛該。刑推得情。何如。判付啓。潛送狀草一款。旣已遲晩。今無更問之端。而受鐶納囑委折。終不直告。此囚姑爲仍囚。所謂金尙載稱名漢。自刑曹捉來。施威嚴問。慫慂作奸情狀。使之一一納招。待判下。此囚處。添問目嚴問取服爲良如敎。
정조 6년
刑曹啓目。粘洪忠監司啓本。陰城潘金孫査啓云云。雖有誣罔之罪。而係是爲父訟冤。參酌放送之意。分付道臣。何如。判付啓。依回啓。施行爲乎矣。潘光玉獄事。道臣傅輕之論。不無意見。卿曹覆啓中。完決後始可議處云云。亦甚端的。雖非用刑之時。具格錄啓。有何不可。以此意行會本道。光玉獄事。如已成獄。使之從速錄啓爲良如敎。
정조 6년
戶曹判書金華鎭疏曰。伏以。陽和漸暢。天休鼎至。臣民頌祝。中外同情。仍念臣於月前。忽伏奉崇政晉秩之命。華誥遠頒。瞻聆動色。臣是何人。叨此異渥。北望雲天。自不禁感淚被面。噫。臣經歲按藩。將母便養。恩山德海。豈無酬報之誠。才疎識短。都蔑絲毫之補。寤寐怵惕。合被大何。而不惟不罪。乃反以一品崇資。猝然加之於罔功訟愆之中。過福之災。不衷之譏。猶屬自己。縱未暇恤。其在朝家綜核之政。聖上嚬笑之惜。寧有是哉。敢將反汗之請。仍乞褫鞶之恩。短章控龥。未及入徹。地部移授之命。又下夢想之外。何其聖眷之偏紆臣身。至於此也。夫西藩版曹。素稱內外度支。以臣不肖無狀。有何知識。有何判理。而迺敢左右兜攬。前後迭據。有若非臣莫可者。豈不爲一世笑罵之資。累聖上則哲之明也。蔑效之重任。理不可復冒。匪今之誤恩。義不容堪承。反復自量。跼蹐靡措。玆不得不冒入文字。披瀝衷悃。伏乞聖慈。天地父母。察臣言之非出飾讓。諒臣情之決難强迫。亟命收還臣新授資級。以重公器。鐫免臣所帶職名。以安私分。不勝大願。答曰。省疏具悉。際玆乏人。奈又宿趼。卿其勿辭。待交龜上來行公。
정조 6년
壬寅二月十一日辰時。上御誠正閣。藥房入診入侍時。提調鄭民始。副提調嚴璹。記事官李祖承。記注官金健修金鳳顯。醫官吳道炯。以次進伏訖。上曰。左副承旨入侍。出榻敎賤臣承命出。與沈念祖偕入進伏訖。上進御湯劑。命道炯診察脈候。道炯診察訖。奏曰。左右三部乍有滑候。而右帶澁意。必是痰滯症候。進御湯劑。似必有效矣。上曰。此湯劑以何執症也。道炯曰。以半夏神曲等材料。略爲加減於不換金正氣散。以爲疏滯淸痰之劑矣。上曰。雖無外氣。而寒粟之症。無時發作。是可悶也。以此湯劑可以調和乎。道炯曰。茯苓二陳之屬。皆是調和之劑矣。上曰。此湯劑以加味二陳湯。出榻敎。可也。民始曰。湯劑一貼。更爲煎入。何如。上曰。唯。仍命璹先退煎進。璹承命退出。上曰。此湯劑榻敎則置之藥院。可也。命退。諸臣以次退出。
정조 6년
壬寅二月十一日辰時。上御明政殿。親臨文臣製述入侍時。行都承旨嚴璹。左承旨徐有防。右承旨趙時偉。左副承旨沈念祖。右副承旨尹塾。同副承旨黃昇源。記事官李祖承。假注書李顯道。記注官金健修金鳳顯。以次入庭。先行四拜禮訖。退出。上具翼善冠衮龍袍。乘輿出賓陽門。樂作。至降輿所。通禮跪請降輿。上降輿卽座。樂止。引儀唱四拜禮。讀券官左議政洪樂性。禮曹判書金魯鎭。漢城右尹蔡弘履。對讀官前承旨金宇鎭。行副司直李在學金魯淳。僉知中樞府事崔台衡等。行四拜禮。以次陞殿訖。樂性曰。日氣少解。聖體。若何。上曰。一樣矣。上曰。宣傳官出標信退出。禁軍於門外儀仗及輦輿。亦令退出門外。可也。上曰。讀券官持入懸題紙。可也。魯鎭等承命持入進伏。命魯鎭書表題擬唐群臣賀。以楊綰爲同平章事。制下之日郭子儀減聲樂。黎幹省騶從崔寬毁第舍。書訖。又命弘履書論題四十不動心。書訖。仍命懸題。上曰。近卜新相。故予有深意而出此題矣。時君世主。不以堯舜自期者。古人有非之者。卿等之輔佐承弼。亦何可多讓於古人也。上曰。製表人入東庭。製論人入西庭。可也。有防承命出頒諭。上曰。製表人爲幾人乎。有防承命出回奏曰。二十三人矣。上曰。科次後勿奏禮畢。而卽奏禮畢。可也。有防承命出分付。通禮奏禮畢。上降座。樂作。至乘輿所。通禮跪請乘輿。上乘輿入賓陽門。樂止。諸臣口傳問安訖。以次退出。
정조 6년
壬寅二月十一日午時。上御誠正閣。科次入侍時。左議政洪樂性。禮曹判書金魯鎭。漢城右尹蔡弘履。前承旨金宇鎭。行副司直李在學金魯淳。僉知中樞府事崔台衡。藥房提調鄭民始。副提調嚴璹。同副承旨黃昇源。假注書李顯道。記注官金健修金鳳顯。以次進伏訖。上曰。書房色司謁。令攸司科治。有防曰。同副承旨黃昇源。方待令於閤門外。使之退去。何如。上曰。退去。可也。賤臣承命出傳。民始請進御湯劑。上曰。畢考後當進御。副提調姑爲退待於門外。可也。璹承命退出。命試官進前考券。樂性魯鎭進前考券。宇鎭在學魯淳台衡等。以次進讀試券。右承旨趙時偉畢收券。入來進伏。考券訖。拆榜。表三下副司果尹履相。論三下直講金興弼。表三下副正字金熙采。出榜訖。命試官先退。兵批。以李東燁擬進副摠管首望。上曰。東燁新爲陞資。遽擬首望。兵判何不惜官方乎。卽爲知入。副摠管前望單子亦爲持入。賤臣承命出。回奏曰。李東燁方爲中軍。故擬入云矣。仍進摠管望單訖。上曰。副提調持湯劑入侍。賤臣承命出傳。璹奉湯劑進伏。上御湯劑訖。上曰。兼春秋曺喜有之白文呈券。何也。使之入來。賤臣承命出。與喜有偕入進伏。上曰。爾何敢白文呈券也。喜有曰。臣不能屬文故然矣。上曰。爾登科於何年乎。喜有曰。辛卯年登科矣。上曰。爾是丙申以前科。故姑爲參恕矣。仍命於協陽門外。製進正墻面而立論。命書傳敎曰。詞訟劇地。委屬可悶。在外亞尹許遞。今日政差出。命退。諸臣以次退出。
정조 6년
壬寅二月十一日午時。上御誠正閣。左承旨入侍時。左承旨徐有防。記事官李祖承。記注官金鳳顯。別兼春秋徐龍輔。以次進伏訖。上曰。今日文臣製述收券。爲幾何耶。注書出去知入。唐史中楊綰卷亦入之。賤臣承命出。持入楊綰卷。仍奏曰。聞于試所。則先呈姑未入云矣。以臺諫有闕政事。取稟。命有防書傳敎曰。當日爲之。江界府使未差之代。今日政。各別擇差。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨趙時偉坐直。左副承旨沈念祖坐。右副承旨尹塾坐。同副承旨黃昇源坐直。注書趙興鎭病李祖承仕直。假注書李顯道藥院直。事變假注書李太亨仕。
정조 6년
徐有防啓曰。明日常參經筵。取稟。傳曰。只晝講。
정조 6년
徐有防啓曰。右副承旨尹塾。今日不爲仕進。卽爲牌招。何如。傳曰。允。
정조 6년
以右副承旨尹塾牌不進罷職傳旨。傳于趙時偉曰。只推。
정조 6년
傳于黃昇源曰。當該司謁。令攸司科治。
정조 6년
傳于趙時偉曰。承傳與啓螺兼帶之故。擧行自多相妨。況陵幸在近。不可無變通。承傳宣傳官閔百履啓螺之任。啓螺宣傳官安橚承傳之任。竝減下。其代。卽令該廳書入。
정조 6년
傳于趙時偉曰。宣傳官未差之代。口傳差出。
정조 6년
兵曹口傳政事。宣傳官李晢。
정조 6년
以黃海監司李敬養狀啓。今二月進上靑魚。節序差早。限內不得封進。惶恐待罪事。傳于黃昇源曰。勿待罪事。回諭。
정조 6년
趙時偉。以訓鍊都監言啓曰。本局別將金廷遇遷轉之代。今當差出。而別將與千摠有異。未經閫帥則不得擬差矣。見今閫帥中。除老病。實無可合之人。且攔後馬兵創設之後。爲任尤爲緊重。如此乏人之時。有請仍之例。二內將金廷遇。本局別將仍任。何如。傳曰。允。
정조 6년
黃昇源。以義禁府言啓曰。慶尙監司趙時俊査啓。據刑曹粘目內。咸昌前縣監朴光晦移本府處之事。允下矣。朴光晦今方待命。卽爲拿囚之意。敢啓。傳曰。允。
정조 6년
又以義禁府言啓曰。兼春秋曺喜有拿囚之意。敢啓。傳曰。論題打白。前所未聞。此亦紀綱所在。其委折嚴問重勘。以懲日後。
정조 6년
義禁府照目。前僉使咸震輝。矣身爲鎭將。致使逆孽擅離配所。恣意娶妻之狀。揆以法紀。極爲痛駭。以此照律。杖一百收贖。告身盡行追奪。徒三年定配。奉敎依允。
정조 6년
黃昇源。以義禁府言啓曰。時囚罪人咸震輝。杖一百收贖。告身盡行追奪。徒三年定配事照律公事判付內。依允啓下矣。咸震輝。杖一百收贖。告身盡行追奪。江原道橫城縣保安驛。徒三年定配。而以本府議啓辭意。具罪目依例發遣府書吏。押送配所。何如。傳曰。允。
정조 6년
壬寅二月十二日卯時。上御誠正閣。原任直閣左承旨入侍時。戶曹參議徐鼎修。左承旨徐有防。記事官李祖承。記注官金健修金鳳顯。以次進伏訖。上曰。宗廟永禧殿景慕宮修改處。入侍注書及廳注書分往奉審以來。賤臣承命出。少頃。命退。諸臣以次退出。
정조 6년
壬寅二月十二日巳時。上御誠正閣。左副承旨入侍時。左副承旨沈念祖。記事官李祖承。兼春秋金健修金鳳顯。以次進伏訖。上曰。右承旨入侍。出榻敎賤臣承命出。與右承旨趙時偉偕入進伏訖。上曰。嶺南昨年歉荒。前所罕有。而又兼水火之災。衆口頷顑。今已經年。九重憂慮。一日靡解。春賑及時。爲守宰者。果能惕念擧行乎。念祖曰。昨農雖曰失稔。庚子年事。果爲豐登。故民情不至繹騷云矣。時偉曰。歉荒之餘。不得不設賑。而比之戊戌。則賑穀之數。極爲不多矣。命退。承史以次退出。
정조 6년
行都承旨嚴璹藥院直。行左承旨徐有大坐。右承旨徐有防坐。左副承旨趙時偉坐。右副承旨沈念祖坐直。同副承旨黃昇源坐直。注書趙興鎭病李祖承仕直。假注書李顯道藥院直。事變假注書李太亨仕。
정조 6년
傳于徐有大曰。大司諫前望單子入之。入之。尹蓍東落點。
정조 6년
傳于沈念祖曰。右副承旨入侍。
정조 6년
徐有防啓曰。行吏曹判書李命植。參判金文淳牌不進推考傳旨。今方捧入。而開政命下之後。如是違牌。不卽擧行。事甚未安。判書參判更卽牌招。何如。傳曰。允。
정조 6년
黃昇源。以刑曹言啓曰。因北部良女占丹擊錚。所謂作挐兩班。自本曹捉囚嚴覈。嚴處後。草記事。判下矣。依判付。假稱買取人魚錫奇。先爲嚴囚。所謂占丹上典魚用九。居在京畿安城地。故發關捉來。一倂嚴加究問。則魚錫奇招內以爲。渠與錫華爲十寸兄弟之間。而今年正月因事上京之際。錫華出給戶籍及和會文記。使之推來渠家逃婢占丹。故同宗之誼。不忍恝視。上來京中。捉得占丹。而因占丹之呈訴。法曹見在困境。故招致錫華之子用九。更爲訟辨計料矣。用九則因母病下去。渠則留在。致有此啓下査問之擧。當初事。雖緣族人之緊囑。而旣不買得。憑藉橫侵之罪。不得發明云云。魚用九招內以爲。占丹之外祖介不伊。卽渠家之奴子。而得良女莫禮生女順每。順每生女占丹。順每卽是辛亥以前所生。則占丹之爲渠家婢子。斷然無疑。故今年正月。果因魚錫奇之上京。使之推尋以來。而及其錫奇與占丹爭訟之後。始因錫奇之報。上來京中。旋因母病而下去。中間之責出百兩。結縛周回之事。初不與聞云云。占丹招內。以爲渠之當初積困於魚錫奇委折。已陳於本曹訟案。而至於魚用九之竝爲擧論。渠果只知渠身之生於辛亥後。當爲良産。不知渠母之生於辛亥前。當爲奴婢。有此圖脫之計。而驟聞錫奇眞上典上來。百兩錢責出之說。不勝悶迫。乃有上浼天聽之擧。而用九則初不見面云云矣。蓋此訟事。考之供辭。參以文蹟。則魚錫奇雖曰。因用九父錫華之言。來推占丹云云。初稱給價買得。而威脅花名。又稱本主上來。而責出贖錢。一則錫奇。二則錫奇。執拒他人奴婢之律。烏可得免。魚用九則占丹之或誘或喝。或挐或縛。非渠躬犯。都出錫奇。論其前後事實。全爲錫奇之所賣。可知。而當此推奴禁令之時。干涉於送人推婢。亦不可以本主之的實。置而勿論。婢占丹。毋論多少委折。和會文記帳籍懸錄。不啻分明。而渠亦以魚用九家辛亥前良妻所生婢順每之女自服。則其爲用九家婢子。明白無疑矣。錫奇之來推。自可訟辨。用九之父子。莫敢議到。而或斥以日後暗錄。或斥以聽指嗾橫侵。凌藉無餘。分義掃如。所當以橫叛上典。如法論斷。而今於推覈之際。聽其納供之言。則辛亥令甲。全不䁱解。不知其母生於辛亥之前。已爲奴婢。但知渠身生於辛亥之後。欲爲圖脫。多般䁱諭。始爲覺得。則明知愚昧之致。而遽施橫叛之律。自有參量情法之意。假稱良女。欺罔天聽。政爲渠準備之律。魚錫奇。以拒執各人奴婢罪。杖一百。徒三年照律。杖則收贖後。定配於江原道楊口縣。婢占丹。以役名不以實。上書詐不以實。兩罪俱發。從一科斷。杖一百。徒三年照律。杖則收贖後。定配於黃海松禾縣。竝卽押送。魚用九。朝令防塞之時。因人推奴。有乖法意。以不應爲事理重照律。杖八十收贖。放送之意。敢啓。傳曰。知道。
정조 6년
有政。吏批。判書李命植。參判金文淳進。參議未差。承旨黃昇源進。以沈念祖爲吏曹參議。鄭淵淳爲獻納。鄭尙淳爲左參贊。徐有寧爲禮曹參判。兪彦鎬爲藝文提學。金載瓚爲吏曹正郞。李濟逵爲監察。學諭二單。安邁權黃乃正。通德郞尹命勳贈吏參例兼。同義禁尹塾考。監察李濟逵。禁府都事洪益烈相換。兼直閣單金載瓚。
정조 6년
兵批。判書鄭好仁進。參判蔡弘履病。參議李在學入直進。參知柳誼病。承旨趙時偉進。護軍李謇李宜新李慶遇。副司直李衍祥洪良浩徐有寧。
정조 6년
禁府啓目。粘連向前金光遇議處云云。以此照律。何如。判付啓。依允。又啓目。兼春秋曺喜有原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。咸昌前縣監朴光晦原情云云。問目內辭緣。泛稱遲晩。刑推得情。何如。判付啓。除刑推議處爲良如敎。禁府照目。咸昌前縣監李憲洛矣。賑租作錢。其雖發明是白乎乃。身爲守令。莫重國穀。單石代捧。新還舊逋。回則反作。揆以法例。俱極痛駭。竝只以此照律罪。徒重論。告身盡行追奪。徒三年定配。又五年禁錮私罪。奉敎依允。
정조 6년
黃昇源。以義禁府言啓曰。時囚罪人李憲洛。告身盡行追奪。徒三年定配。又五年禁錮事。照律公事。判付內依允啓下矣。李憲洛告身盡行追奪。又五年禁錮。江原道蔚珍縣興富驛。徒三年定配。而以本府議啓內辭意。具罪目。依例發遣府羅將。押送配所。何如。傳曰。允。
정조 6년
領中樞府事金尙喆箚曰。伏以。先朝寶鑑編摩之工。今幸告訖矣。進獻一節。方俟一通成書。而以臣鹵莽。雖不足與論於模畫之末。自伏奉檢攝之恩言。心有所激感。義不敢辭遜。不得不參校萬一於纂修之後。而今聞列朝寶鑑。行且不日完成。以臣空疎之知識。衰竭之神精。莫大之編帙。其何能貫徹上下。整頓終始。以少補絲毫也。畢竟無以冒當之義。已悉於前後陳懇。此豈出圖便飾讓之計。雖欲奉行。勢無奈何。儻蒙聖明俯察臣難强之狀。收還臣句管之命。則非臣之幸。卽國事之幸也。仍念臣之歲初號籲。豈是應文。斷斷肝血。可質神明。而只緣臣忱誠淺薄。文辭短拙。雖以容光之照。或未盡燭。覆物之仁。猶靳曲遂。俯仰慙悼。誠不知置身之所。伏況聖批中。卿何忍辭予之敎。尤不覺中心慼慼。有淚潸潸。以臣不肖。遭逢聖明。乃在殘齡已頹之後。短髮婆娑。今已告老矣。若使臣少却十年二十年。豈不欲竭其駑鈍。盡其筋力。以少答天地罔極之恩。而奈此流光不貸。餘日無多。其於大防之不可毁。殘骸之不可强。何哉。噫。從古人臣。雖受恩深厚。致位隆顯。及其年至。多能決退。而上不以爲罪。下不以爲非者。誠以重廉恥而敦風化也。若臣犬馬之齒。已踰懸車之年。以其性不甚弛緩。體不甚胖大之故。動作行步之際。姑不至奄奄顚仆。而外雖具人形。內實迫鬼事。胸膈之暈眩無時。聰聽之開閉無常。每當換節。輒經辛苦。一年四時之間。冠巾時小。不冠巾時多。若是而其可曰不老不病爲人乎哉。閉戶窮巷。謝絶人事。寄命床簀。靜俟符到之期而已。最是宿願未遂。常禮多闕。行止無據。偃慢爲罪。雖以曲庇之聖度。不復何問。以臣而論臣之跡。則作一不生不死。不進不退之人。不能爲臣子所當爲之職分。猶欲兜攬寵利。安享祿位。則無恥極矣。無義甚矣。天下寧有是哉。支離擾聒。重貽判批之勞。臣雖迷暗。豈不知萬萬悚惕。而情迫勢隘。敢復冒死自列。伏乞聖慈。俯諒臣至懇。特允臣所請。以卒仁天生成之惠。仍勘臣煩瀆不已之罪。以勵臣分。以安私心。臣不勝涕泣祈切之至。取進止。答曰。省箚具悉卿懇。寶鑑編輯。今幾告訖。卿等董事之勞。實所嘉歎。進呈日字在卽。何必更委他大臣檢攝。尾陳云云。尤屬過當。卿須安心勿辭。着意檢攝。以爲從速竣完之地。仍傳曰。此批答。遣史官傳諭于領府事。